طلحہ_بن_عبید_اللہ
اخلاق وعادات
حضرت طلحہ ؓ کا اخلاقی پایہ نہایت ارفع واعلی تھا، خشیت الہی اوررسول اللہ ﷺ کی محبت سے ان کا پیمانہ لبریز تھا،معرکہ احد اوردوسرے غزوات میں جس جوش وفداکاری کے ساتھ پیش پیش رہے وہ اسی جذبہ کااثر تھا اس راہ میں ان کو جان کے ساتھ مال کی قربانی سے بھی دریغ نہ تھا۔ چنانچہ انہوں نے نذر مانی تھی کہ غزوات کے مصارف کے لیے اپنا مال راہِ خدا میں دیا کریں گے،اس نذر کو انہوں نے اس پابندی کے ساتھ پوری کرنے کی کوشش کی کہ خاص قرآن پاک میں ان کی مدح میں یہ آیت نازل ہوئی۔ رِجَالٌ صَدَقُوْا مَا عَاہَدُوا اللہَ عَلَیْہِoفَمِنْہُمْ مَّنْ قَضٰى یعنی کچھ آدمی ایسے ہیں جنہوں نے خدا سے جو کچھ عہد کیا اس کو سچا کردکھایا،چنانچہ بعض ان میں سے وہ ہیں جنہوں نے اپنی مدد پوری کی۔ اس آیت کے نازل ہونے کے بعد حضرت طلحہ ؓ بارگاہِ نبوت ﷺ میں حاضر ہوئےتو ارشاد ہوا،"طلحہ ؓ تم بھی ان لوگوں میں ہو جنہوں نے اپنی نذر پوری کی" حضرت طلحہ ؓ اقلیم سخاوت کے بادشاہ تھے،فقراء ومساکین کے لیے ان کا دروازہ کھلا رہتا تھا، قیس ابن ابی حازم کا بیان ہے کہ میں نے طلحہ ؓ سے زیادہ کسی کو بے طلب کی بخشش میں پیش پیش نہ دیکھا۔ غزوۂ ذی القرد میں آنحضرت ﷺ مجاہدین کے ساتھ پانی کے ایک چشمہ پر گذرے جس کا نام بیسان مالح تھا، حضرت طلحہ ؓ نے اس کو خرید کر وقف کردیا، اسی طرح غزوۂ ذی العسرہ میں تمام مجاہدین کی دعوت کی ،غزوۂ تبوک کے موقع پر جب کہ عموما ًتمام مسلمان افلاس وناداری کی مصیبت میں مبتلا تھے، انہوں نے مصارفِ جنگ کے لیے ایک گرانقدر رقم پیش کی اوردربارِ رسالت سے فیاض کا خطاب حاصل کیا۔ ایک دفعہ حضرت عثمان ؓ کے ہاتھ اپنی جائیداد سات لاکھ درہم میں فروخت کی اورسب راہِ خدا میں صرف کردیا، آپ کی بیوی سعدی بنت عوف کا بیان ہے کہ ایک دفعہ میں نے انہیں غمگین دیکھا،پوچھا آپ اس قدر اداس کیوں ہیں مجھ سے کوئی خطا تو سرزد نہیں ہوئی؟ بولے نہیں تم نہایت اچھی بیوی ہو، تمہاری کوئی بات نہیں ہے،اصل قصہ یہ ہے کہ میرے پاس ایک بہت بڑی رقم جمع ہوگئی ہے، اس وقت اسی کی فکر میں تھا کیا کروں، میں نے کہا اس کو تقسیم کرادیجئے، یہ سن کر انہوں نے اسی وقت لونڈی کو بلایا اورچار لاکھ کی رقم اپنی قوم میں تقسیم کرادی۔ حضرت طلحہ ؓ بنو تمیم کے تمام محتاج و تنگدست خاندانوں کی کفالت کرتے تھے، لڑکیوں اوربیوہ عورتوں کی شادی کردیتے تھے،جولوگ مقروض تھے ان کا قرض ادا کردیتے تھے؛ چنانچہ صبیحہ تیمی پر تیس ہزار درہم قرض تھا، وہ سب انہوں نے اپنے پاس سے ادا کردیا ،ام المومنین حضرت عائشہ ؓ سے بھی خاص عقیدت تھی اورہرسال دس ہزار درہم پیش خدمت کرتے تھے۔ مہمان نوازی حضرت طلحہ ؓ کا خاص شیوہ تھا، ایک دفعہ بنی عذرہ کے تین آدمی مدینہ آکر مشرف بہ اسلام ہوئے، آنحضرت ﷺ نے فرمایا کون ان کی کفالت کا ذمہ لیتا ہے؟حضرت طلحہ ؓ نے کھڑے ہوکر عرض کیا"میں یارسول اللہ!"اوروہ تینوں نو مسلم مہمانوں کو خوشی خوشی گھر لے آئے ان میں سے دو نے یکے بعد دیگرے مختلف غزوات میں شہادت حاصل کی اور تیسرے نے بھی ایک مدت کے بعد حضرت طلحہ ؓ کے مکان میں وفات پائی ان کو اپنے مہمانوں سے جو انس پیدا ہوگیا تھا اس کا اثریہ تھا کہ ہر وقت ان کی یاد تازہ رہتی تھی اوررات کے وقت خواب میں بھی ان ہی کا جلوہ نظرآتا تھا، ایک روز خواب میں دیکھا کہ وہ اپنے تینوں مہمانوں کے ساتھ جنت کے دروازہ پر کھڑے ہیں،لیکن جو سب سے پیچھے مراتھا وہ سب سے آگے ہے،اورجو سب سے پہلے شہید ہوا تھا وہ سب سے پیچھے ہے،حضرت طلحہ ؓ کو اس تقدم وتاخر پر سخت تعجب ہوا، صبح کے وقت سرور کائنات ﷺ سے خواب کا واقعہ بیان کیا تو ارشاد ہوا،اس میں تعجب کی کیابات ہے، جو زیادہ دنوں تک زندہ رہا اس کو عبادت ونیکو کاری کا زیادہ موقع ملا، اس لیے وہ جنت کے داخلہ میں اپنے ساتھیوں سے پیش تھا۔ احباب کی مسرت وشادمانی ان کے لیے بھی سامانِ انبساط بن جاتی تھی،حضرت کعب بن مالک ؓ غزوۂ تبوک میں شریک نہ ہونے کے باعث معتوب بارگاہ تھے ،ایک مدت کے بعد رسول اللہ ﷺ نے ان کی خطا معاف کردی اور وہ خوش خوش دربارِ رسالت میں حاضر ہوئے تو حضرت طلحہ ؓ نے دوڑ کر ان سے مصافحہ کیا اورمبارک باد دی،حضرت کعب ؓ فرمایا کرتے تھے کہ میں طلحہ ؓ کے اس اخلاق کو کبھی نہ بھولوں گا؛ کیونکہ مہاجرین میں سے کسی نے ایسی گرمجوشی کا اظہار نہیں کیا تھا۔ حضرت طلحہ ؓ کو دوستوں کی خدمت گذاری سے بھی دریغ نہ تھا، ایک دفعہ ایک اعرابی مہمان ہوا اوراس نے درخواست کی کہ بازار میں میرا اونٹ فروخت کرادیجئے،حضرت طلحہ ؓ نے فرمایا گورسول اللہ ﷺ نے منع فرمایا ہے کہ کوئی شہری،دیہاتی کا معاملہ نہ چکائے تاہم میں تمہارے ساتھ چلوں گااور اس کے ساتھ جاکر مناسب قیمت پر اس کا اونٹ فروخت کرادیا، اعرابی نے اس کے بعد خواہش ظاہر کی کہ دربارِ رسالت ﷺ سے زکوٰۃ کی وصولی کا ایک مفصل ہدایت نامہ دلوادیجئے تاکہ عمال کو اسی کے مطابق دیا کروں حضرت طلحہ ؓ نے اپنے مخصوص تقرب کے باعث اس کی یہ خواہش بھی پوری کردی۔ رسول خدا ﷺ کے اسوۂ حسنہ کو طرز عمل بنانا ہر مسلمان کی سب سے بڑی سعادت ہے،حضرت طلحہ ؓ نے اس سعادت کے حصول کو اپنے فرائض میں شامل کر لیا تھا، یہی وجہ ہے کہ وہ رسول اللہ ﷺ کی مختلف صحبتوں میں جو کچھ دیکھتے یا سنتے اس کو ہمیشہ یاد رکھتے اوراگر اتفاق سے کبھی کوئی بات بھول جاتے تو سخت مغموم ورنجیدہ نظر آتے ایک دفعہ حضرت عمرؓ نے ان کو مغموم دیکھ کر پوچھا،تمہارا حال کیسا ہے؟ کسی سے کوئی جھگڑاتو نہیں ہوا؟ کہنے لگے"مجھے اس وقت وہ کلمہ معلوم تھا، لیکن اب یاد نہیں آتا،حضرت عمر ؓ نے کہا کیا تم اس کلمہ سے بھی زیادہ باعظمت وپراثر کلمہ جانتے ہو جس کا رسول اللہ ﷺ نے حکم دیا تھا یعنی لا الہ الاّ اللہ حضرت طلحہ ؓ سن کا اچھل پڑے فرمایا"ہاں! خدا کی قسم یہی کلمہ ہے"